
Dette er del 1 av 2 i miniserien Bryllup og klokkeklang, der brødrene Buchannan får oppleve hvert sitt mirakel ved juletider.

Kjære leser!

Jeg elsker julen. Jeg elsker turer i snøen og kosekvelder foran peisen. Jeg elsker å hjelpe de oppspilte barna mine med å pynte juletreet og pakke inn presanger til familie og venner. Og jeg elsker å skrive julehistorien min. Så denne gangen har jeg skrevet to!

Jeg har alltid vært fascinert av den innflytelsen familie og oppdragelse kan ha på et menneske. Det er dette temaet jeg utforsker i juleduoen min om de to brødrene Daniel og Patrick Buchannan. De har vokst opp i skyggen av foreldrenes giftige og destruktive forhold, men erfaringen har virket helt forskjellig på dem.

Daniel er helten i den første juleboken min. Han er så skadet av barndomsopplevelsene at han nekter å tenke på noe som har med ekteskap å gjøre. Da det førte til at Stella brøt med ham og forlot byen, trodde han at han hadde mistet henne for godt. Men nå er hun tilbake, og de arbeider på akutten sammen. Når han ser henne leve livet sitt uten ham, blir Daniel tvunget til å revurdere alt det han har trodd om seg selv.

Jeg håper at denne historien vil sette deg i festhumør, og at du liker å lese om disse sterke, hederlige mennene som finner kjærligheten.

God jul!

Sarah

Den aller beste julen

Oversatt av

Ann Mari Thorhus




Til Lucy, som lyser opp dagen for meg med sitt glade smil og gode humør




Prolog

– Jeg er kommet over ham. For alvor. Det er derfor jeg har kommet tilbake. Stella trampet snøen av støvlene før hun satte dem på dørstokken til den forhenværende stallen. – To år er lang tid. Lenge nok til å få perspektiv på tingene. Hun så på mannen ved siden av seg og holdt pusten fordi han var så lik broren sin. Og allikevel så annerledes. Denne mannen hadde ikke knust drømmene hennes i småbiter. – Er du sikker på at det er en god idé at jeg bor i stallen din?

– Det er snart jul, svarte han med et glimt i øyet da han lot henne gå forbi ham. – En stall er det helt riktige på denne tiden av året, vet du ikke det?

Stella smilte, men innvendig skalv hun litt. Julen hadde vært den tiden på året hun likte best. Men det var før hver glitrende kule minnet henne om forlovelsesringen hun hadde gått med en kort stund. Det hadde tatt sin tid å få orden på livet igjen. Og nå skulle hun prøve ut hvor langt hun var kommet.

Hun hadde holdt følelsene sine godt nedpakket, som julepynt utenom sesongen. Men tenk om esken plutselig åpnet seg, og alt sammen strømmet ut i livet hennes igjen? Et skremmende øyeblikk var det som om den legende prosessen i de to årene kunne reverseres. Hun gikk fort inn i sitt nye hjem og skjulte følelsene for mannen som holdt øye med henne. Han var både lege og venn, og hun visste at han ikke gikk glipp av mye.

Føttene sank ned i det tykke, kremfargede teppet som dekket mye av det lyse parkettgulvet. Ergerlig blunket hun for å fjerne tårene. Ingen flere tårer, det hadde hun lovet seg selv. – Dette er litt mer komfortabelt enn den gamle stallen. Du har utrettet mirakler her, Patrick. Siste gang jeg så dette stedet for to år siden, sto det en hest her. Selv om hun holdt stemmen lett og utvungen, gnaget nervøsiteten i mellomgulvet.

– Stella, kan du slutte å spille teater? Han lukket døren mot snøen og den iskalde desemberluften. – Du er et nervøst vrak, blek og skvetten. Du kikker deg over skulderen, i tilfelle Daniel skulle dukke opp. Han kommer ikke. Han står opp til albuene i blod og drama på sykehuset. Det er bare deg og meg. Vi druknet sorgene våre sammen for to år siden. Hvis du ikke kan være ærlig mot meg, hvem kan du da være ærlig mot?

Hun trakk av seg hanskene. – Han er broren din. Det gjør det vanskelig.

– Jeg er ikke blind for min brors feil. Patrick slapp nøklene ned på bordet. – Men det har heller ingen innvirkning på vårt vennskap. Vi holdt hverandre oppe den forferdelige julen. Jeg har ikke glemt det.

Hun kjente hvordan det dirret innvendig. Var det et mistak å fortsette denne samtalen? På en måte hadde det vært lettere å leve og arbeide sammen med folk som ikke visste noe, og som ikke holdt øye med tilstanden hennes. – Jeg er nervøs for å møte ham, tilsto hun. – Selvfølgelig.

– Det forbauser meg ikke. Dere var jo forlovet.

– I omtrent fem minutter. Hun gikk mot vedovnen og stirret på glasset i den. – Jeg skulle bare ønske at han ikke hadde brutt med meg i julen. Det gjorde det mye verre, på en måte.

– Han skulle ikke ha brutt med deg overhodet.

– Men det var uunngåelig. Hun snudde seg og godtok denne samtalen som hun hadde håpet å unngå. – Daniel trodde ikke at han kunne bli en god ektemann, og absolutt ingen god far. Du vet hvordan han tenker. Det som overrasket meg, var ikke at han brøt forlovelsen, men at han fridde til meg overhodet. Hvis jeg hadde vært sterkere, ville jeg ha sagt nei. Jeg visste at det ikke var det han ville. Hun plukket opp en vedkubbe og gned fortenkt fingrene over barken, før hun så på Patrick. – Men nok om meg. Hvordan går det med deg? Julen må være enda verre for deg enn for meg. Din kone gikk fra deg.

– Men forskjellen er at Carly og jeg ikke elsket hverandre. Jeg var sint fordi hun gjorde slutt i julen, og for at barna ikke hadde moren sin der lenger. Men for min egen del … Han trakk på skuldrene. – Når du er ulykkelig gift, er skilsmissen en velsignelse. Men jeg vet at jeg antagelig er en del av grunnen til at Daniel fikk kalde føtter.

– Jeg tror det var mer forfrysning enn bare kalde føtter, sa Stella. – Og det var ikke din feil.

– Carly forlot meg på julaften. Daniel brøt forlovelsen med deg samme dag. Det var en forbindelse.

Hun husket hvor grusom den julen hadde vært for dem begge, og sukket. – Vi prøvde å holde motet oppe for barnas skyld, ikke sant?

– Jeg husker hvor modig du var, sa han og klemte skulderen hennes. – Etter at Daniel gikk fra deg, forsvant du i fem minutter og kom tilbake nysminket og smilende. Fast bestemt på at barna mine skulle ha det bra. På grunn av deg, tror jeg ikke Alfie engang merket at moren hans ikke var der lenger.

– De ga meg noe å konsentrere meg om. Og det hjalp å dele den champagneflasken. Og all sjokoladen vi spiste.

– Husker du at jeg hentet kattungen hos bonden ved siden av?

Det var et av de få gode minnene blant alle de vonde. – Det var lurt å gi Alfie den kattungen. Og så søt som den var.

– Den er voksen nå og har nettopp fått egne unger. Jeg sa at Alfie kunne beholde to av dem. De to andre må jeg finne nye hjem til. Han festet blikket på henne. – Du var virkelig tapper, Stella. Jeg vet hvor høyt du elsket Daniel, så det var utrolig at du klarte å ta deg sammen.

– Du skulle ha sett meg to uker senere. Da var jeg helt knust. Denne samtalen om fortiden hadde hjulpet til med å fjerne eventuelle pinligheter mellom dem. – Jeg er litt bekymret for hvordan Daniel kommer til å reagere på at jeg bor i stallen din.

– Jeg bryr meg ikke om hva han mener. Patrick var rolig og selvsikker da han tok fra henne vedkubben. – Det er min eiendom, og jeg bestemmer.

– Men jeg vil ikke at det skal oppstå problemer mellom dere. Hun så ham åpne ovnen. – Jeg vil ikke at dere skal bli uvenner på grunn av meg.

– Vi blir alltid uvenner om noe. Det er ikke første gang det er snakk om en jente. Jeg har ikke tilgitt ham at han stjal fra meg Nancy Potter da jeg var åtte. Han smilte langsomt og sexy, og for tusende gang lurte Stella på hvorfor hun ikke hadde falt for ham i stedet for broren hans.

Du gjør alt så vanskelig, Stella. Hun ville ikke høre morens stemme i hodet, så hun stakk hendene i lommene på jeansen og prøvde å holde en lett tone. – Var Nancy Potter pen?

– Hun hadde rødt hår og et voldsomt temperament.

– Det høres skremmende ut.

– Forhold er alltid skremmende.

Det hadde hun ikke tenkt å argumentere mot. – Du og jeg vil ha det samme ut av livet. Jeg møtte deg og Dan samtidig, den uken jeg begynte på sykehuset for fem år siden. Hvorfor kunne ikke du og jeg ha forelsket oss i hverandre?

Han la vedkubben inn i ovnen. – Fordi du er en vakker blondine, og jeg hater klisjeer, flirte han. – Dessuten var det aldri noen kjemi mellom oss.

Hun så ham strekke seg etter en ny kubbe. – Husker du at du kysset meg, bare for å sjekke?

– Og Daniel slo til meg. Han var redd for at jeg skulle såre deg.

De vekslet blikk og tenkte det samme. At det var Daniel som hadde såret henne.

– Kommer jeg til å klare dette? Hun spurte seg selv like mye som ham. – Kommer jeg til å klare å samarbeide med Daniel hver dag, uten å ønske at vi var sammen?

– Hva tror du?

Hun sukket frustrert. – Jeg vet ikke. Jeg håper det. Hun vandret frem og tilbake på gulvet og avskydde seg selv for å være så ubesluttsom og usikker. – Jo, selvfølgelig kan jeg klare det. Hvis det føles vanskelig, får jeg bare minne meg selv på at han og jeg ikke ville ha det samme ut av livet.

Patrick blåste på ilden. – Du må minne deg selv på at når det er snakk om kvinner, skaper Daniel bare problemer. Vi Buchannans er ikke egnet til å leve i forhold.

– Det er noe annet med deg.

– Jeg er skilt, Stella.

– Men din kone var ikke riktig klok.

– Eller kanskje jeg er for vanskelig å leve sammen med.

– Ingen mann er lett å leve sammen med, sa hun tørt. – Dere er et annet slag. Men jeg skulle ønske jeg hadde hørt på deg da du advarte meg mot Daniel.

– Det ville ikke ha gjort noen forskjell, mente han. – Kvinner har aldri hørt etter når det gjelder Daniel. Det må være de blå øynene hans. Jeg har aldri forstått hvordan han gjør det, men han kan forføre en kvinne med bare et blikk. Patrick reiste seg og børstet støvet av den lange svarte frakken. – Jeg beundrer deg. Du gikk din vei da han ikke ville gifte seg med deg. Du nektet å godta mindre enn det du fortjente. Det er ikke alltid lett å gjøre det riktige. Han studerte henne inngående. – Men hvorfor kommer du tilbake nå?

Det ble varmere i rommet, og hun løsnet skjerfet rundt halsen. – Fordi jeg ikke kunne fordra London. Fordi to år er lang tid. Fordi jeg arbeidet her i tre år og savnet alle vennene mine. Fordi jeg vet at Daniel var helt feil for meg. Og fordi jeg er kommet over ham. Måtte det bare være sant  …

Patrick så langt på henne. – Hvis det er tilfelle, hvorfor har du ikke fortalt ham at du er tilbake?

Hjertet hennes gjorde et hopp. – Hvordan har du hatt tid til å ominnrede her?

– Jeg hadde ikke det, jeg bare skrev ut sjekker. Ikke prøv å skifte tema.

– Hvorfor skulle jeg fortelle ham at jeg var tilbake? Vi har ikke hatt kontakt med hverandre siden den julen for to år siden. Ikke en eneste gang. De hadde stått hverandre så nær, men han hadde ikke gjort noe forsøk på å finne ut hvordan det sto til med henne. – Han vet ikke at jeg planlegger å bo hos broren hans. Eller at jeg har fått jobb på akutten. Hvis jeg hadde sagt fra, ville han ha trodd at jeg håpet å komme sammen med ham igjen, eller noe sånt. Det ville bare blitt pinlig.

– Så i stedet skal du bare gå inn på avdelingen og overrumple ham i morgen. Patrick smilte kynisk. – Jeg tror ikke at det er en innfallsvinkel som hindrer pinlige situasjoner.

– Kanskje ikke. Men det blir ingen mulighet til konversasjon. Det er aldri tid til å snakke om private ting på legevakten, særlig ikke i julen, når det er spesielt travelt. Stella slengte seg ned i den dype sofaen. – Og en av fordelene med å ha vært forlovet i bare tjuefire timer, er at svært få vet om det.

Patrick slo ut med hendene. – Hva kan jeg si? Dan har alltid holdt seg unna bindende forhold. Foreldrene våre hadde et forferdelig dårlig ekteskap, det vet du. Ingen som har opplevd et slikt eksempel, har hastverk med å følge det.

– Det hindret ikke deg.

– Kanskje det burde ha gjort det. Patrick gikk bort til vinduet. – Jeg antar at jeg ville skape noe som jeg aldri hadde opplevd. Jeg ville ha en lykkelig familie. Kanskje Dan var den klokeste, tross alt, siden min ekskone nå bor i New York, og barna mine ikke lenger har en mor.

– Jeg er lei for at du ble skilt, sa hun og så at han stivnet til.

– Ikke vær det. Jeg har det bra. Det er barna mine som bekymrer meg.

– Jeg gleder meg til å se dem. De kommer nok ikke til å huske meg.

– Alfie husker deg, smilte han. – Han var åtte da du reiste, og du har sendt ham fødselsdagspresanger. Nå gleder han seg veldig til å vise deg kattungene. Og du kommer ikke til å kjenne igjen Posy; hun er blitt så utrolig stor.

– Jeg kan ikke fatte at hun allerede er tre år.

– Posy er en liten skøyer; hun lager alltid kaos rundt seg.

– Og hva med deg? Er det noen kvinne i livet ditt?

– Tusenvis, fleipet han. – Det går ikke en dag uten at jeg kler minst én jordmor naken.

– Du kan gjerne spøke, men jeg vet at nittifem prosent av jordmødrene på avdelingen din ville frydet seg over det.

– Hva gjør jeg med de siste fem prosentene?

– Det er en mann.

Han brast i latter. – Og du? Har du funnet deg en bra mann som har kurert deg for min bror?

Hun rettet ryggen. – Nei, men jeg arbeider med saken. Det er min julegave til meg selv. Et kjærlighetsliv. Jeg har satt opp en liste over egenskaper som han må ha.

– Høy, mørk, rik … Han tidde og så unnskyldende på henne.

– Det høres litt for mye ut som Dan, sa Stella lett. – Jeg tenkte mer i retning av at han må ønske seg barn og familieliv. Hun så seg rundt. – Er det internettforbindelse her?

– Ja, bredbånd, hvordan det?

– Fordi jeg har meldt meg på en kontaktside på nettet. Jeg har bestemt meg for at denne gangen skal jeg være litt mer analytisk overfor det hele. Det var galskap å falle for Daniel. Han passet overhodet ikke til meg. Denne gangen skal jeg sørge for å luke ut alle menn av den typen. Jeg har lagt inn en profil av meg selv, og jeg har fått tre hundre og femti svar.

– Du kommer til å få det travelt.

– Kanskje du skulle gjøre det samme.

– Jeg har ikke tid. Med jobben, barna og kattene er jeg heldig hvis jeg får sove en hel natt. Og jeg vil ikke utsette barna for en annen kvinne. Det er for komplisert. Men nå må jeg gå. De ringte meg for en halv time siden for å advare meg om en fødsel som ikke gikk som den skulle. Han tok nøklene på bordet og ga henne dem. – Du er min første leieboer, så hvis du har noe å bemerke om stedet, må du bare si fra. Det er varslet snø hele tiden frem til jul, så hvis det ikke er varmt nok, kan du tenne opp ild, eller justere termostaten.

– Jeg tenner opp, det er så koselig. Og hvis du trenger barnevakt, så er jeg her. Det er godt å være hjemme igjen.

– Jeg håper du ikke opplever det som altfor isolert etter storbylivet. Men hvis du prøver å date på Internett, var det ikke lettere å finne den rette i London?

– Jeg tror ikke det. Stella så ut på de taggete fjelltoppene i horisonten. – Jeg har dette stedet i blodet, så jeg trenger en mann som forstår det. En mann som elsker det like høyt som jeg gjør.

– Jeg ønsker deg lykke til. Patrick gikk mot døren, og Stella snudde seg for å se etter ham.

– Det er bare en ting … Hjertet hennes hamret, men hun prøvde å virke nonsjalant. – Er Daniel sammen med noen?

Patrick stanset med hånden på klinken. – Er du sikker på at du vil at jeg skal svare på det?

– Ja. Hun slikket seg over leppene som plutselig var blitt tørre. – Jeg vil heller høre det fra deg. Det er lettere hvis jeg er forberedt.

– Ja, han har en venninne. Patricks stemme var mild og han holdt blikket hennes fast. – Hun er advokat. Karrierekvinne. Arbeidsnarkoman. Omtrent like moderlig som en kaktus.

– Å. Stella kjente seg med ett kald og frossen. Hun gned seg over armene, men fordi Patrick holdt øye med henne, klarte hun å smile. – Det høres ut som den perfekte kvinnen for ham. Ikke den typen som vil gifte seg og få barn. Det er fint. Jeg mener det virkelig. Jeg … jeg er glad for at han har funnet noe han er tilfreds med.

Patrick studerte ansiktet hennes lenge. Så åpnet han døren og slapp inn et gufs av iskald luft. Hun grøsset. – Jeg sa at han hadde en venninne, sa han. – Jeg sa at hun minte meg om en kaktus. Jeg sa ikke at han var tilfreds.

Med den gåtefulle bemerkningen og et like gåtefullt smil, lukket han døren bak seg.

